কিন্তু ডেভিস কাপে জাতীয় দলের কোচ এবং সিনিয়র নির্বাচক কমিটির অন্যতম সদস্য জিশান আলি বলে দিলেন, ‘‘সম্প্রতি ডেভিস কাপে লিয়েন্ডার যা খেলেছে তাতে এখনও দেশকে ওর অনেক কিছু দেওয়ার আছে।’’ ডেভিস কাপে ভারতের পরের ম্যাচ উজবেকিস্তানের বিরুদ্ধে। ৭ থেকে ৯ এপ্রিল। খেলা হবে বেঙ্গালুরুতে। লিয়েন্ডার কি সুযোগ পাবেন ডেভিস কাপের ডাবলসে সর্বোচ্চ ম্যাচ জিতে কীর্তি গড়ার সুযোগ? জিশান বলছেন, ‘‘৬ মার্চ নির্বাচক কমিটি নতুন অক্রীড়ক অধিনায়ক মহেশ ভূপতির সঙ্গে দল নির্বাচনী বৈঠকে বসবে। সেখানে ঠিক হবে ডেভিস কাপের চূড়ান্ত দল।’’ সঙ্গে যোগ করলেন, ‘‘স্পেনের বিরুদ্ধে লিয়েন্ডার অসাধারণ খেলেছে। নিউজিল্যান্ড ম্যাচ হারলেও লিয়েন্ডার কিন্তু লড়াই করেছে।’’ আরও বললেন, ‘‘শেষমুহূর্তে দলে ঢোকা বিষ্ণু বর্ধনের সঙ্গে বোঝাপড়া তৈরি হয়নি বলে ডাবলসটা ওরা হেরে গিয়েছে। লিয়েন্ডার যা খেলেছে তাতে আমার বলতে দ্বিধা নেই যে, এখনও সর্বোচ্চ পর্যায়ের টেনিসে লিয়েন্ডার অনায়াসে আরও কয়েক বছর খেলতে পারে।’’